En fodboldfan har brækket sit højre håndled to steder, fordi han angiveligt er blevet ramt af et Kasper Dolberg-skud.

Den sidste spillerunde i Holland blev en hård omgang for den hollandske fodboldtilhænger Stijn Udo.

Under opvarmningen til Ajax’ udekamp mod Willem II blev Udo ramt af en vildfaren afslutning fra årets talent, Kasper Dolberg.

Det skriver Udo på Twitter, hvor han også viser resultatet af et dobbelt brud: Den højre arm er lagt i gips.

- Vil I bede Dolberg om ikke at skyde over målet under opvarmning? Dobbelt brud, har Stijn Udo skrevet på Twitter.

Det har fået Ajax’ officielle profil til at henvende sig til den sårede fan. Klubben ønsker god bedring og beder samtidig Stijn Udo om at sende sin adresse.

Ifølge Telegraaf var Udo taget til kampen sammen med sin 11-årige nevø. Og faktisk brækkede Udo hånden, da han ville beskytte sin nevø.

Det lykkedes, men efter 90 smertefulde minutter – hvor Ajax i øvrigt vandt 3-1, blandt andet på et mål af Kasper Dolberg – måtte Stijn Udo tage på hospitalet.

Et par dage efter den sidste spillerunde, hvor Ajax måtte nøjes med sølvmedaljer efter Feyenoord, blev Kasper Dolberg kåret som årets talent i Holland.

På onsdag får han mulighed for at runde en imponerende sæson af med maner, når Ajax Amsterdam møder Manchester United i Europa League-finalen.